61. schôdza NR SR - 1.deň - A. dopoludnia
Dátum: 2016-02-11
Poslanec: Poliačik, Martin (-)
Druh vystúpenia: Vystúpenie v rozprave

Idem do rozpravy, nebudem mať záverečné slovo, nechcem kolegov zo strany SMER obrať o možnosti faktických poznámok, tak ako to bežne robia predkladatelia zo strany SMER. Nevravím, že všetci to robia, hovorím, že bežne robia predkladatelia zo strany SMER, že vystupujú len v záverečnom slove. (Prerušenie vystúpenia predsedajúcou.) Laššáková, Jana, podpredsedníčka NR SR Pán poslanec, už vystúpte. Poliačik, Martin, poslanec NR SR My musíme byť takí tkliví. Dôvod, prečo v uznesení, ktoré predniesol pán kolega Petrák, nič nie je, je veľmi jednoduchý. Oni totižto vôbec nevedia, nemajú tušenie, ako bude vyzerať rezort školstva po voľbách. Pozrime sa, kto na ministerstve školstva strávil najdlhší čas v modernej histórii, t. j. od revolúcie 1989. Bola to strana SNS. A prečo to tak bolo? SMER v momente, keď skladá vládu, tak školstvo okamžite takto dáva čo najďalej od seba, s tým, že: „Len, prosím vás, nech sa o to niekto tam postará. Niečo tam spravte a dajte nám s tým svätý pokoj.“ A zrazu povie: „Jáj, my máme jednofarebnú vládu musíme aj školstvo si zobrať a dáme tam Čaploviča.“ A ideme do stavu potom, že zrazu rok 1989 je relevantný pre nastavovanie školstva. A z tejto optiky treba vychádzať, keď čítame dnešné uznesenie. Ani len záväzok premiéra o 25-percentnom navýšení v nasledujúcich štyroch rokoch na platoch učiteľov tam neboli schopní dať. Aké slovo má premiér tejto krajiny Robert Fico, keď verejne vyhlásil, že za štyri roky nasledujúcej vlády, ak sa do nej dostane, tak o 25 % navýši platy učiteľov, keď to neboli schopní ani dať len do toho uznesenia?“ Však to je ich benchmark, to je ich minimum, to je ich čiara, ktorú všetci ostatní máme preskakovať. „Zmeníme zákony a spravíme text,“ to tu je. Aké zákony to budú, ako a či budeme viacej regulovať školstvo, či dáme viacej kompetencií samotným školám, či dáme v tomto viacej kompetencií samosprávam, či tu pôjde viacej peňazí do vedeckých parkov alebo na grantové, nič, nič, nič, nič, nič tam z toho nie je. A keď si hľadáme program strany SMER – sociálna demokracia pre oblasť školstva na ich webstránke, no video DESmodu tam nájdeme nejaké, ale žeby sme sa dopátrali, čo chcú robiť v školstve, to ani za toho pána tam nie je. A dôvod je taký, že oni to nevedia, lebo keby náhodou išli vládnuť so silnou národniarskou stranou, tak sa by priklonili k tomu, že, okej, SNS, má tam znovu štyri roky svojho ministra, tak budeme budovať národné povedomie a Cyril a Metod na každej stene bude a pôjdeme jednoducho trikolórou štyri roky, nech to dá, čo to dá. Keby sa tam náhodou dostal niekto iný, tak si povedia: „No tak národnostné školstvo koniec koncov bolo zanedbávané posledných 20 rokov, mali by sme sa postarať aj o to, hej.“ A v závislosti od koaličného partnera sa priority nastavia, lebo veď prioritou strany SMER – SD školstvo nie je. Ono to znie trošku vtipne, ale je to koniec koncov smutné, pretože školstvo je jedným z rezortov, kde akákoľvek zmena má veľmi dlhý dojazd, kde sa experimentuje na deťoch za účelom získania peňazí, moci a politického vplyvu. Dnes sme tu počuli nespočetne veľakrát prázdne reči o tom, ako štrajk učiteľov bol politikmi a opozíciou zneužitý, koľko opozičných politikov ste videli na pódiách štrajkujúcich učiteľov, prosím vás? Zatiaľ čo ja si pamätám, ako odborári stáli pred parlamentom, tak Braňo Ondruš tu stál v odborárskej veste, to bolo politické zneužitie štrajku, tu za týmto pultom to bolo a nehanbil sa. Keď štrajkovali prvýkrát učitelia, Robert Fico stál s nimi tam a veľmi sa k tomu priznával, to nebolo politické zneužitie štrajku. Pán Pellegrini tu na mňa pred chvíľkou kričal, ako si ja dovoľujem niečo kritizovať s tým, že nikdy som nič neviedol, nikdy som nikde nebol. No on aj na ministerstve školstva bol. A ja musím povedať, že ja som mu vtedy fandil, ja som si hovoril, čokoľvek po Dušanovi Čaplovičovi musí byť tam lepšie. A v mnohých ohľadoch to tak je. Mnohých ľudí, ktorí tam už mali DKP-čko vytetované na pleciach na tom ministerstve, nedalo sa zbaviť za posledných 22 rokov, konečne odtiaľ dostali, to je chvályhodný čin, že začal čistiť štruktúry toho ministerstva, je chvályhodný čin, že pritom zašiel aj k tomu, že začal rúcať jednu z mála fungujúcich organizácií v tomto štáte (IUVENTA), čo sa týka ministerstva školstva, už tu boli íverčeky bokom, ktoré nemuseli byť. A dôsledky tohto organizačného šafárenia uvidíme v roku 2016 hlavne, keď prídu mládežnícke organizácie z celej Európy na Slovensko a budú chcieť mať svoje diskusie a nebudú na to mať poriadneho partnera, lebo IUVENTA dovtedy bude v rozklade, to vám hovorím už teraz. Mladí sociálni demokrati riešili svoje tam, no... (Ruch v sále.) Laššáková, Jana, podpredsedníčka NR SR Páni poslanci, nediskutujte. Nech sa páči, pán poslanec. Poliačik, Martin, poslanec NR SR Takže dôvod, prečo sa dnes nedopracujeme ďalej, je ten, že zo strany SMER – SD si zmerali, že aktívni, nespokojní učitelia, ktorých zďaleka nie sú 2 %, ktorých je skoro tretina tých, ktorí štrajkovali, keď rátame hlavy, a nie školy, tak to bola tretina učiteľov, nestoja za to, aby sa s nimi rozprávalo, aby sa brali ako relevantná skupina obyvateľstva, ktorú treba počúvať, ale títo stoja iba za to, aby im bolo na ich účet klamané, podvádzané, aby sa rozprávalo o ich 1 000-eurových priemerných platoch, čím sa štve obyvateľstvo proti učiteľom, a boli dobrí iba na to, aby sa ukázalo, že my tu máme silu potlačiť kohokoľvek. A mne je ľúto ešte teraz sa pozerať na tie sestričky na tom balkóne, ktoré sa o 21.00 hodine dostanú k tomu, že sa konečne začneme rozprávať aj o tom, aké boli ich osudy a čo ich trápi. (Reakcia z pléna.) Keby ste boli chlap, pán kolega, tak sám navrhnete, že začneme o tom rokovať zajtra ráno o 9.00 hodine. (Potlesk.) Len kvôli vašej lenivosti, len kvôli tomu, že to chcete mať čo najrýchlejšie za sebou, budeme v noci rozprávať o sestričkách. Ja som tu od 8.00 hodiny, pán kolega, ja som tu od 8.00 hodiny... (Reakcie z pléna.) Laššáková, Jana, podpredsedníčka NR SR Páni poslanci, pán poslanec Podmanický. Poliačik, Martin, poslanec NR SR Jediné, čo sa po vás chcelo, keď ste tu komplet sedeli, je stlačenie gombíka. Aj pri tom čakáte na ten palec, kým vám niečo ukáže, tak mi nerozprávajte o tom, kto tu bol a kto tu nebol, dobre. (Reakcie z pléna.) Laššáková, Jana, podpredsedníčka NR SR Pán poslanec, pokračujte. Poliačik, Martin, poslanec NR SR Nakoniec treba povedať jedno, ak na niečo bol dobrý štrajk učiteľov, tak to bolo na to, že tá verejná diskusia sa konečne dostala tam, kde má byť, že sa odhalilo, že SMER spravil zlé strategické rozhodnutie, že keď mu pritiekli peniaze do kasy a mohol začať riešiť reálne problémy tohto štátu, tak namiesto toho z nich miliardu eur venoval do predvolebnej korupcie vo forme svojich sociálnych balíčkov. SMER za toto rozhodnutie pyká tým, že sú učitelia a sestry v uliciach, nepyká za to, že niekto politicky niekoho manipuluje. Uznesenie, ktoré máme na stole zo strany pána Petráka môžeme odsúhlasiť alebo neodsúhlasiť, je to úplne jedno, lebo nie je to záväzok. Som zvedavý, ako pôjdete Kotlebovi ako jednému z kandidujúcich strán do volieb vysvetľovať, že pod toto sa má podpísať. Koľko strán kandiduje vo voľbách? Je ich 23. Ku každej jednej z nich pôjdeme teraz si pýtať povolenie, či toto sa má stať po 5. marci? Toto je tá ochota rokovať? Je úplne jedno, ako dopadne toto hlasovanie, ak prejde len toto uznesenie, tak Národná rada pre učiteľov neurobí vôbec nič. Ďakujem veľmi pekne.